کنیسہ مریم مگدلینی

کنیسۂ مریم مگدلینی (روسی: Церковь Святой Марии Магдалины) ایک روسی آرتھوڈوکس کلیسا ہے جو جبل زیتون کی مغربی ڈھلوان پر، یروشلم میں واقع ہے۔ یہ انیسویں صدی کے اواخر میں مریم مگدلینی کے نام پر تعمیر کیا گیا، جو حضرت عیسیٰ کی شاگرد تھیں۔ روایات کے مطابق وہ حضرت عیسیٰ کے مصلوب کیے جانے کے وقت ان کے ساتھ رہیں اور انہی کو ان کے دوبارہ زندہ ہونے کے بعد سب سے پہلے دیکھنے کا شرف حاصل ہوا۔ یہ کلیسا فلسطین کے خوبصورت ترین کلیساؤں میں شمار کیا جاتا ہے۔ . یہ کلیسا دیرِ مقدسہ مریم مگدلینی (دیرِ جتسیمانی) کا حصہ ہے، جو ایک مذہبی اخوت ہے اور جس کی بنیاد 1936ء میں رکھی گئی۔ بیسویں صدی کی دوسری دہائی سے یہ کلیسا روس سے باہر روسی آرتھوڈوکس کلیسا کے زیر انتظام رہا۔ بعد ازاں یہ ایک خود مختار کلیسیائی ادارہ بن گیا، تاہم 2007ء میں دوبارہ روسی آرتھوڈوکس کلیسا کے ساتھ اتحاد کے بعد ماسکو میں قائم روسی آرتھوڈوکس کلیسا کا حصہ بن گیا۔ کلیسا کی خصوصیات اس کلیسا کی سات سنہری گنبد ہیں، جو سورج کی روشنی میں چمکتے ہوئے یروشلم کے قدیم شہر کا دلکش منظر پیش کرتے ہیں۔ کلیسا میں مقدسہ باربارا اور الزبتھ فیودوروفنا کی باقیات محفوظ ہیں۔ الزبتھ فیودوروفنا نے اپنی زندگی غریبوں اور بیماروں کی خدمت کے لیے وقف کر دی تھی، لیکن بعد میں بالشویک انقلاب کے دوران انھیں گرفتار کر کے قتل کر دیا گیا۔ کلیسا میں مریم مگدلینی سے منسوب چند مقدس تبرکات بھی موجود ہیں، جو ایک مخصوص لکڑی کے صندوق میں محفوظ رکھے گئے ہیں۔ ہر سال دنیا کے مختلف حصوں سے بے شمار زائرین اس کلیسا کی زیارت کے لیے آتے ہیں، خصوصاً روس، رومانیہ، ریاستہائے متحدہ اور یورپی ممالک سے۔ اس دیر میں تقریباً چالیس وقف شدہ راہبات مقیم ہیں، جو روسی روایات کے مطابق آرتھوڈوکس عبادتی رسومات (لیتورجی) کی انجام دہی اور دیر کی خدمت پر مامور ہیں۔ روسی کلیسیائی مشن فلسطینی عوام کی بھی خدمت انجام دیتا ہے اور اس کے مختلف مذہبی اور سماجی ادارے آج بھی فلسطین میں فعال ہیں۔ تاریخ اس کلیسا کی تعمیر 1888ء میں روس کے شہنشاہ الیگزینڈر سوم اور ان کے بھائیوں نے اپنی والدہ، ملکہ ماریا الیگزینڈروفنا، کی یاد میں کروائی۔ اس کا نقشہ معمار ڈیوڈ گریم نے سولہویں اور سترہویں صدی کے روسی کلیسائی طرزِ تعمیر کے مطابق تیار کیا، جبکہ کلیسا کی نمایاں خصوصیت اس کے سات سنہری پیازی گنبد ہیں۔ کلیسا کی تعمیر کا اہتمام امپیریل آرتھوڈوکس فلسطینی سوسائٹی نے آرچی مینڈرائٹ انتونین کی نگرانی اور رہنمائی میں کیا۔ عمارت کی تعمیر معمار کونراڈ شِک نے شروع کی، جسے بعد ازاں جارج فرانجیہ نے مکمل کیا۔ 1930ء کی دہائی میں شہزادی ایلس آف بیٹنبرگ، جو پرنس فلپ، ڈیوک آف ایڈنبرا، کی والدہ تھیں، نے اس کلیسا کا دورہ کیا۔ انھوں نے خواہش ظاہر کی کہ ان کی تدفین ان کی خالہ، شہزادی الزبتھ آف ہیسے اینڈ رائن، کے پہلو میں کی جائے۔ شہزادی ایلس کا انتقال 1969ء میں بکنگھم محل میں ہوا اور 1988ء میں ان کی باقیات اس کلیسا کے زیرِ زمین مقبرے میں منتقل کر دی گئیں۔ تقدیس یہ کلیسا مریم مگدلینی کے نام سے منسوب ہے، جو یسوع مسیح کی شاگرد تھیں اور جنھیں مسیحی روایت میں "رسولوں کی رسول" کہا جاتا ہے۔ انجیل مرقس کے سولہویں باب میں مذکور ہے کہ یسوع مسیح کے دوبارہ زندہ ہونے کے بعد سب سے پہلے وہ مریم مگدلینی پر ظاہر ہوئے: "ہفتے کے پہلے دن صبح سویرے جب عیسیٰ جی اٹھے تو سب سے پہلے مریم مگدلینی پر ظاہر ہوئے، جن میں سے انھوں نے سات بدروحیں نکالی تھیں۔" (مرقس 16:9) بعض مسیحی روایات کے مطابق مریم مگدلینی کو حضرت لعزر کی بہن مریم ہی قرار دیا جاتا ہے، اگرچہ اس بارے میں مختلف آراء پائی جاتی ہیں۔.